RESOLUCIÓN do 27 de agosto de 2004, da Delegación Provincial da Coruña, pola que se dispón o rexistro, o depósito e a publicación, no Diario Oficial de Galicia, do convenio colectivo do sector da construción.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 08/10/2004

Visto o expediente do convenio colectivo do sector da construción (código convenio 1500395) que tivo entrada nesta delegación provincial o día 17-8-2004, subscrito en representación da parte económica por Apecco, e da parte social polas centrais sindicais UGT e CC.OO. o día 29-7-2004, de conformidade co disposto no artigo 90.2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, Real decreto 1040/1981, do 22 de maio, sobre rexistro e depósito de convenios colectivos
de traballo, Real decreto 2412/1982, do 24 de xullo, sobre traspaso de funcións e servicios da Administración do Estado á Comunidade Autónoma de Galicia, en materia de traballo, esta delegación provincial
ACORDA:
Primeiro.-Ordenar a súa inscrición no libro rexistro de convenios colectivos de traballo, que consta nesta delegación provincial, e notificación ás representacións económica e social da comisión negociadora.
Segundo.-Ordenar o depósito do citado acordo no Servizo de Relacións Laborais, Sección de Mediación, Arbitraxe e Conciliación.
Terceiro.-Dispoñer a súa publicación no Diario Oficial de Galicia.
A Coruña, 27 de agosto de 2004.
Cristina Azpilcueta González
Delegada provincial da Coruña
Convenio colectivo construción ano 2004
Actividade: construción e obras públicas
Convenio colectivo de traballo para as industrias da construción da provincia da Coruña
Artigo 1º.-Ámbito funcional.
O presente convenio será de obrigado cumprimento en todas as actividades propias do sector da construción que se determinan no convenio xeral do sector e que non teñan convenio propio.
Artigo 2º.-Ámbito territorial.
Este convenio xeral será de aplicación en todo o territorio da provincia da Coruña, sen prexuízo do disposto no artigo 1.4º do Estatuto dos traballadores.
Artigo 3º.-Ámbito persoal.
I.-A normativa deste convenio será de obrigada e xeral observancia para todas as empresas, entidades públicas e traballadores das actividades enumeradas no artigo 1º.
II.-Exclúese do ámbito do presente convenio o persoal directivo (nivel I). Este persoal é de libre designación pola empresa. A súa relación laboral rexerase polo seu contrato de traballo e, se é o caso, pola normativa especial que lle resulte de aplicación.
Se un directivo non foi contratado como tal, senón que accede ao devandito cargo por promoción interna na empresa, soamente estará excluído da aplicación deste convenio mentres desempeñe o devandito cargo e para as condicións que deriven exclusivamente del.
Artigo 4º.-Ámbito temporal.
A vixencia, para efectos económicos, do presente convenio será desde o 1 de xaneiro de 2004 ao 31 de decembro de 2004, logo da súa publicación no
Diario Oficial de Galicia ou no BOP. Coas actualizacións que se recollen no artigo 7º.
Non obstante o anterior, e en evitación do baleiro normativo que noutro caso se produciría, unha vez terminada a súa vixencia inicial, ou a de calquera das súas prórrogas, continuará rexendo na súa totalidade tanto o seu contido normativo como no obrigacional ata que sexa substituído por outro.
Artigo 5º.-Prórroga.
A denuncia da rescisión ou revisión do convenio deberá realizarse cunha antelación de tres meses á súa terminación ou prórroga en curso. A denuncia deberá efectuarse mediante comunicación escrita á outra parte, contándose o prazo dela desde a data de recepción da devandita comunicación.
Artigo 6º.-Incrementos económicos.
O incremento económico encóntrase reflectido nos conceptos de salario base, gratificacións extraordinarias, retribución de vacacións e complementos salariais e extrasalariais que figuran no anexo I.
Artigo 7º.-Cláusula de garantía salarial.
No suposto de que o índice anual de prezos de consumo (IPC) ao 31 de decembro de 2004 supere o 2% correspondente ao IPC previsto para 2004 nos orzamentos xerais do Estado, efectuarase unha revisión económica no exceso producido, con efecto retroactivo desde o 1-1-2004.
Esta revisión, se é o caso, afectará aos conceptos previstos no artigo 6º do presente convenio.
Artigo 8º.-Prelación de normas.
As normas que contén este convenio regularán, con carácter preferente e prioritario, as relacións entre os traballadores e empresarios afectados por el.
No que non está previsto neste convenio seguirase o que dispón o convenio xeral do sector da construción, Estatuto dos traballadores e demais disposicións oficiais vixentes.
Artigo 9º.-Compensación e absorción.
As condicións que se implantan por virtude deste convenio compensarán e/ou absorberán calquera outra que exista á súa entrada en vigor, sexa cal for a súa natureza ou a orixe da súa existencia, así como as que poidan establecerse por normas publicadas durante a súa vixencia, a non ser que estas formen un conxunto máis beneficioso para o traballador, consideradas en cómputo anual; neste caso substituirán integramente ás deste convenio.
Artigo 10º.-Garantía persoal e condición mínima.
Serán respectadas as condicións superiores pactadas con anterioridade a este convenio, ou que se pacten durante a súa vixencia con persoa ou grupo de persoas, polas empresas afectadas por el, sempre que, no seu conxunto e en cómputo anual, superen as establecidas por este, debido á condición que ten de normas mínimas de relación tanto no que se refire ao social como ao económico.
Artigo 11º.-Vinculación á totalidade.
As condicións pactadas no presente convenio forman un todo orgánico e indivisible e, para efectos da súa aplicación práctica, serán consideradas globalmente en cómputo anual.
No suposto de que a autoridade laboral, en uso das súas facultades, non aprobase algún dos pactos contidos nel, este quedará sen eficacia práctica, debendo ser reconsiderado o contido na súa totalidade.
Artigo 12º.-Comisión paritaria de interpretación.
Constitúese unha comisión mixta de interpretación do presente convenio, presidida pola persoa que esta designe na primeira reunión que se celebre.
Quedará constituída por seis representantes dos traballadores e seis representantes dos empresarios, que serán designados polas centrais sindicais asinantes do presente convenio e a Asociación Provincial de Empresarios da Construción da Coruña (Apecco), respectivamente.
Nomearase secretario un vogal da comisión.
Os acordos da comisión paritaria adoptaranse, en todo caso, por unanimidade e aqueles que interpreten este convenio terán a mesma eficacia que a norma que fose interpretada.
A comisión entenderá das seguintes cuestións:
a) A interpretación do convenio.
b) Por instancia dalguna das partes, mediar e/ou tentar conciliar, se é o caso, e logo de acordo destas e por solicitude delas, arbitrar en cantas ocasións e conflitos -todos eles de carácter colectivo- poidan suscitarse na aplicación do presente convenio.
c) Vixilancia e seguimento do cumprimento deste convenio.
d) As demais que se lle atribúen no convenio xeral.
* Condicións económicas.
Artigo 13º.-Normas xerais.
As condicións retributivas do persoal afectado por este convenio serán as que conteñen as táboas que se unen como anexo I e se regulan nos artigos seguintes:
O salario base devengarase durante todos os días naturais. Os complementos salariais e extrasalariais devengaranse durante os días efectivamente traballados.
As pagas extraordinarias devengaranse por días naturais na seguinte forma:
-Paga de xullo: do 1 de xaneiro ao 30 de xuño.
-Paga de Nadal: do 1 de xullo ao 31 de decembro.
As formas de devengo da retribución anual virán dadas pola seguinte fórmula:
R.A.=S.B.x335+[(C.S.+C.E.)xnúmero de días efectivos de traballo]+vacacións+P.X.+P.N.
Sendo: R.A.: retribución anual.
S.B.: salario base.
C.S.: complementos salariais.
C.E.: complementos extrasalariais.
P.X.: paga de xuño.
P.N.: paga de Nadal.
Os cadros de retribucións que figuran unidos ao presente convenio como anexos forman parte integrante del e teñen a mesma forza de obrigar que o resto do convenio.
Artigo 14º.-Pagamento de haberes.
1. Todas as percepcións, excepto as de vencemento superior ao mes, aboaranse mensualmente por períodos vencidos e dentro dos cinco primeros días hábiles do mes seguinte ao seu devengo, aínda que o traballador terá dereito a percibir quincenalmente anticipos cuxa contía non será superior ao 90 por cento das cantidades devengadas.
2. As empresas destinarán ao pagamento a hora inmediatamente seguinte á finalización da xornada ordinaria nas datas habituais de pagamento. Cando, por necesidades organizativas, se realice o pagamento dentro da xornada laboral, esta interromperase e prolongarase despois do horario de traballo polo tempo investido no pagamento, sen que, en ningún caso, tal prolongación poida exceder en máis dunha hora.
3. O tempo investido no pagamento de retribucións e anticipos á conta delas quedará exento do cómputo da xornada laboral, considerándose como de mera permanencia no centro de traballo e, por tanto, non retribuído para ningún efecto.
4. As empresas quedan facultadas para pagar as retribucións e anticipos á conta deles mediante cheque, transferencia ou outra modalidade de pagamento a través de entidade bancaria ou financeira. Se a modalidade de pagamento fose o cheque, o tempo investido no seu cobramento será por conta do traballador.
5. O traballador deberá facilitar á empresa, ao tempo do seu ingreso ou incorporación a ela, o seu número de identificación fiscal (NIF), de conformidade coa normativa aplicable ao respecto.
Artigo 15º.-Salario base.
Entenderase por tal o que figura por cada categoría e profesión na táboa salarial (anexo I), estando, para efectos de encadramento do persoal nelas, ao que dispón o convenio xeral do sector.
Artigo 16º.-Complemento salarial (complemento de asistencia).
Aboaráselles a todos os traballadores na contía sinalada na táboa de retribucións que figura como anexo I ao presente convenio e devengarase por día efectivo de traballo sempre que o traballador preste servizo efectivo, polo menos, durante catro horas.
Este complemento de asistencia perderase nas circunstancias e contías seguintes:
a) A segunda falta sen xustificación será penalizada coa perda de 10 días do complemento de asistencia, ademais das retribucións correspondentes ao día da falta.
b) A terceira falta será penalizada coa perda do complemento de asistencia correspondente á totalidade do mes, ademais das retribucións correspondentes ao día da falta.
c) Estas faltas de asistencia poderán dar lugar, ademais, ás oportunas sancións, de acordo coa vixente ordenanza.
d) As faltas han de computarse sempre dentro do mes natural.
e) A comisión de novas faltas de asistencia dará lugar, en todo caso, ás sancións previstas na lexislación vixente.
Artigo 17º.-Complemento extrasalarial (complementos de distancia e transporte).
Co fin de compensar os gastos que se producen aos traballadores para acudir aos seus postos de traballo, tendo en conta a mobilidade deles, que constitúe unha característica deste sector, e calquera que sexa a distancia que se vaia recorrer, aboarase un complemento extrasalarial, calculado por día efectivo de traballo que, de igual contía para cada grupo, se determina en táboa anexo I do presente convenio.
Este devengo substitúe os complementos de distancia e transporte establecidos nas ordes ministeriais do 10 de febreiro, 4 de xuño e 24 de setembro de 1958, e Resolución do 5 de xuño de 1963.
Artigo 18º.-Gratificacións extraordinarias.
Os traballadores afectados por este convenio terán dereito exclusivamente a dúas pagas extraordinarias ao ano, que se aboarán: a primeira, antes do día 30 do mes de xuño, e a segunda, antes do 20 de decembro.
A contía das pagas extraordinarias será, para cada categoría e nivel, o importe que figura na táboa salarial do anexo I máis antigüidade.
Estas pagas extraordinarias non se devengarán mentres dure calquera das causas de suspensión de contrato previstas no artigo 45 do Estatuto dos traballadores.
Os traballadores que ingresen ou cesen no transcurso de cada semestre natural devengarán a paga en proporción ao tempo de permanencia na empresa durante el, de acordo co que determina o artigo 63 do convenio xeral do sector da construción.
* Outros complementos extrasalariais.
Artigo 19º.-Desgaste de ferramentas.
Ao persoal con dereito a percibir compensación económica por desgaste de ferramentas aboaráselle
a contía mínima de 0,47 euros por día traballado para o ano 2004.
Artigo 20º.-Locomoción.
Serán de conta da empresa os gastos de locomoción que se orixinen como consecuencia da situación de desprazamento, xa sexa poñendo medios propios á disposición do traballador, xa aboándolle a compensación de 0,17 euros por quilómetro.
Artigo 21º.-Roupa de traballo.
Ao persoal de obra seralle entregada pola empresa unha peza de roupa de traballo ou funda, cuxa duración será de seis meses. Esta peza será entregada unha vez superado satisfactoriamente o período de proba, e as sucesivas dentro dos primeros días seguintes ao cumprírense os seis meses, sendo o uso delas obrigatorio.
As empresas poderán facer constar na devandita peza ou anagrama delas ou da actividade.
A conservación e limpeza da citada peza de roupa de traballo será por conta do traballador, o cal debe manter un bo estado de conservación e uso.
Artigo 22º.-Traballos excepcionalmente penosos, tóxicos ou perigosos.
Aos traballadores que teñan que realizar labores que resulten especialmente penosos, tóxicos ou perigosos deberá aboárselles un incremento do 20 por cento do seu salario base. Se estas funcións se efectuasen durante a metade da xornada, ou menos tempo, o complemento será do 10 por cento.
As cantidades iguais ou superiores ao complemento fixado neste artigo que estean establecidas ou establezan as empresas serán respectadas, sempre que fosen concedidas polos conceptos de excepcional penosidade, toxicidade ou perigosidade, en cuxo caso non será exixible o aboamento dos incrementos fixados neste artigo. Tampouco estarán obrigadas a satisfacer os citados aumentos aquelas empresas que os teñan incluídos, en igual ou superior contía, no salario de cualificación do posto de traballo.
Se, por calquera causa, desaparecesen as condicións de excepcional penosidade, toxicidade ou perigosidade, deixarán de aboarse os citados incrementos, non tendo, por tanto, carácter consolidable.
En caso de discrepancia entre as partes sobre se un traballo, labor ou actividade debe cualificarse como excepcionalmente penoso, tóxico ou perigoso, corresponderá resolvelo á autoridade xudicial.
Esta resolución será obxecto de recurso polas partes de acordo á lexislación vixente.
Os incrementos económicos que, se é o caso, se deriven da citada resolución producirán efectos a partir da data en que esta fose notificada, salvo que a resolución dispoña outra data.
As partes asinantes recoñecen a importancia que ten para o conxunto do sector a progresiva desaparición deste tipo de traballos, cando menos a redu
ción ao mínimo posible das condicións de penosidade, toxicidade ou perigosidade que repercutan negativamente na saúde e seguridade dos traballadores, tendo, en calquera caso, estes traballos carácter transitorio e conxuntural.
Artigo 23º.-Reclamacións dos traballadores.
Sen prexuízo do dereito que asiste os traballadores de acudir e formular as súas reclamacións ante a autoridade administrativa ou xurisdición competente, poderán presentalas ante a empresa en que prestan os seus servizos, a través dos seus representantes legais ou os seus xefes inmediatos.
As empresas tratarán de resolver estas reclamacións no prazo máis breve posible con obxecto de evitar ou reducir o seu planteamento formal nas mencionadas instancias.
Artigo 24º.-Axudas de custo por desprazamento.
O persoal con dereito a axuda de custos percibirá, por día efectivo de traballo, as cantidades que se sinalan:
-Axuda de custos completa: 21,38 euros diarios.
-Media axuda de custos: 8,29 euros diarios.
Artigo 25º.-Horas extraordinarias.
As partes asinantes do presente convenio acordan a conveniencia de reducir ao mínimo indispensable a realización de horas extraordinarias, axustándose aos seguintes criterios:
a) As horas extraordinarias, en todo caso, pola súa natureza, serán voluntarias de acordo coas disposicións vixentes, excepto as que teñan a súa causa en forza maior.
b) Considéranse horas extraordinarias estruturais as motivadas por pedidos ou puntas de produción, ausencias imprevistas, cambio de quenda e perda ou deterioración da produción, ou por calquera circunstancia de carácter estrutural que altere o proceso normal de produción.
c) O número de horas extraordinarias que realice cada traballador, salvo nos supostos de forza maior, non excederá de 80 ao ano.
d) Os importes das horas extraordinarias para cada unha das categorías son os que se determinan na táboa anexo I.
e) As empresas, sempre e cando non se perturbe o normal proceso produtivo, poderán compensar a retribución das horas extraordinarias por tempos equivalentes de descanso.
No suposto de que se realizase a compensación prevista no parágrafo anterior, as horas extraordinarias compensadas non se computarán para os efectos dos límites fixados para elas na letra c) deste artigo.
Artículo 26º.-Xubilación.
Recoñécense dúas clases distintas de xubilación, como medidas para fomentar o emprego:
-Xubilación forzosa.
Como política de fomento do emprego e por necesidades do mercado de traballo no sector, establécese a xubilación forzosa aos sesenta e cinco anos de idade, salvo pacto individual en contrario, dos traballadores que teñan cuberto o período mínimo legal de carencia para obtela.
-Xubilación anticipada.
1. Seguirase o disposto ao respecto na lexislación vixente.
2. Queda sen efecto o contido do artigo 45 a) do convenio de 2001, por acordo no convenio xeral do sector da construción, artigo 101, do ano 2002
Artigo 27º.-Antigüidade consolidada.
Como consecuencia do Acordo sectorial nacional da construción sobre o concepto económico de antigüidade, asinado o 18 de outubro de 1996 (BOE do 21 de novembro), son asumidas por ambas as partes asinantes os seguintes compromisos:
a) Os traballadores manterán e consolidarán os importes aos que tivesen dereito polo complemento persoal de antigüidade o 21 de novembro de 1996.
Ao importe anterior así determinado adicionarase, se é o caso, a cada traballador que xa viñese percibindo algunha contía por este concepto, o importe equivalente á parte proporcional de antigüidade que o traballador tivese devengada e non cobrada en 21 de novembro de 1996, calculándose por defecto ou por exceso, por anos completos. Para o cálculo dos importes desta parte de antigüidade devengada e non cobrada teranse en conta os importes que para cada categoría e nivel fixe cada convenio de ámbito inferior.
b) Os importes obtidos, ao abeiro do previsto na letra a), manteranse invariables e por tempo indefinido como un complemento retributivo ad personam, é decir, non sufrirán modificacións en ningún sentido e por ninguna causa, extinguíndose xuntamente coa extinción do contrato do traballador afectado coa súa empresa. Este complemento retributivo ad personam reflectirase nos recibos oficiais de salario coa denominación de antigüidade consolidada.
Artigo 28º.-Vacacións.
O persoal afectado polo presente convenio, sexa cal for a súa modalidade de contratación laboral, terá dereito ao desfrute dun período de vacacións anuais retribuidas de 30 días naturais de duración, iniciándose, en calquera caso, o seu desfrute, en día laborable.
A contía da retribución das vacacións é a que figura na táboa salarial (anexo I) máis antigüidade consolidada, de acordo co artigo 27º deste convenio.
Cando non exista prexuízo para a organización dos traballos, os traballadores poderán solicitar e as
empresas conceder un período de vacacións de 15 días durante os meses de maio a setembro, ambos inclusive, e sempre en réxime rotatorio.
Artigo 29º.-Licenzas.
O traballador, logo de aviso de, polo menos, 48 horas, salvo acreditada urxencia e xustificación posterior, encóntrase facultado para ausentarse do traballo, por algún dos motivos e polo tempo seguinte:
a) Quince días naturais retribuídos en caso de matrimonio do traballador.
b) Falecemento: en caso de falecemento de esposa, pais, pais políticos e fillos, e irmáns consanguíneos, será de cinco días naturais.
c) Nacemento de fillos: será sempre de sete días naturais.
d) Un día, por matrimonio de fillo.
e) Dous días naturais, por enfermidade grave do cónxuxe ou parentes ata o segundo grao de consanguinidade ou afinidad.
f) Un día por traslado do domicilio habitual.
g) Polo tempo necesario para concorrer a exames, como consecuencia dos estudos que estea realizando, en centros de ensino, universitarios, de formación profesional, de carácter público ou privado, recoñecidos.
As retribucións correspondentes aos días de licenzas serán as mesmas que en vacacións.
* Contratación.
Artigo 30º.-Contratación.
O ingreso ao traballo poderá realizarse de conformidade con calquera das modalidades de contratación reguladas no Estatuto dos traballadores, disposicións complementarias e no convenio xeral do sector.
Artigo 31º.-Contrato fixo de cadro de persoal.
Este contrato é o que concertan empresario e traballador para a prestación laboral deste na empresa por tempo indefinido. Esta será a modalidade normal de contratación que van realizar empresarios e traballadores en todos os centros de traballo de carácter permanente.
Artigo 32º.-Contrato para traballo fixo de obra.
1. Segundo o previsto no artículo 15.1º a) do texto refundido da Lei do Estatuto dos traballadores este contrato que ten por obxecto a realización dunha obra ou traballo determinados, e formalizarase sempre por escrito.
2. Con carácter xeral, o contrato é para unha soa obra, con independencia da súa duración, e terminará cando finalicen os traballos do oficio e categoría do traballador na devandita obra.
3. Malia o anterior, o persoal fixo de obra poderá prestar servizos a unha mesma empresa, e en distintos centros de traballo dunha mesma provincia
sempre que exista acordo expreso por cada un dos distintos centros sucesivos, durante un período máximo de tres anos consecutivos- salvo que os traballos da súa especialidade na última obra se prolonguen máis alá do devandito termo- sen perder a devandita condición e devengando os conceptos compensatorios que correspondan polos seus desprazamentos. Para tal efecto subscribirán o correspondente documento segundo o modelo que figura no anexo IV.
4. O cesamento dos traballadores deberá producirse cando a realización paulatina das correspondentes unidades de obra fagan innecesario o número dos contratados para a súa execución, debendo reducirse este de acordo coa diminución real do volume de obra realizada.
Este cesamento deberáselle comunicar por escrito ao traballador cunha antelación 15 días naturais. Non obstante, o empresario poderá substituír este aviso por unha indemnización equivalente á cantidade correspondente aos días de aviso previo omitidos, calculada sobre os conceptos salariais das táboas do convenio aplicable.
Todo iso sen prexuízo da notificación escrita do cesamento. A citada indemnización deberá incluírse no recibo de salarios coa liquidación correspondente ao cesamento.
5. Se se producise a paralización temporal dunha obra por causa imprevisible para o empresario, e allea á súa vontade, tras dar conta a empresa á representación dos traballadores do centro ou, no seu defecto, á comisión paritaria provincial, operarán a terminación de obra e cesamento previstos no punto 1, a excepción do aviso previo. A representación dos traballadores do centro ou, no seu defecto, a comisión paritaria provincial, disporán, se é o caso, dun prazo máximo improrrogable dunha semana para a súa constatación, contado desde a notificación. O empresario contrae tamén a obriga de ofrecer de novo un emprego ao traballador cando as causas de paralización da obra desaparecesen. Esta obriga entenderase extinguida cando a paralización se converta en definitiva. Logo de acordo entre as partes, o persoal afectado por esta terminación de obra poderá incluírse no regulado no punto 2.
Este suposto non poderá ser de aplicación en casos de paralización por conflito laboral.
6. En todos os supostos regulados nos puntos anteriores, e segundo o previsto no artigo 49.1º c) do texto refundido da Lei do Estatuto dos traballadores, establécese unha indemnización por cesamento do 4,5 por cento, calculada sobre os conceptos salariais das táboas do convenio aplicable, devengados durante a vixencia do contrato.
Artigo 33º.-Outras modalidades de contratación.
1. Os traballadores que formalicen contratos dos regulados en Real decreto 2720/1998, ou norma que o substitúa, exceptuando o contrato de fixo de obra regulado no artigo anterior, terán dereito, unha vez finalizado o contrato correspondente por expiración
do tempo convido, a percibir unha indemnización de carácter non salarial por cesamento do 7%, se a duración fose igual ou inferior a un ano, e do 4,5%, se a duración fose superior a un ano, calculada sobre os conceptos salariais das táboas do convenio aplicables devengados durante a vixencia do contrato. Esta indemnización terá a consideración establecida pola normativa específica de aplicación, para os efectos do disposto no artigo 49.1º c) do texto refundido da Lei do Estatuto dos traballadores.
2. Poderá concertase o contrato de duración determinada previsto no punto 1.b) do artigo 15 do texto refundido da Lei do Estatuto dos traballadores cuxa duración máxima será de 12 meses nun período de 18 meses, computándose a devandita duración desde que se produza a causa que xustifica a súa celebración. En tal suposto, considerarase que se produce a causa que xustifica a celebración do citado contrato nos casos previstos no texto refundido da Lei do Estatuto dos traballadores, cando se incremente o volume de traballo, ou se considere necesario aumentar o número de persoas que realicen un determinado traballo ou presten o seu servizo.
3. As empresas afectadas por este convenio, cando utilicen os servizos de traballadores con contratos de posta á disposición aplicarán as condicións pactadas nas táboas salariais deste convenio provincial.
4. Contrato para a formación.
4.1. O sector recoñece a importancia que o contrato para a formación pode ter para a incorporación, con adecuada preparación, de determinados colectivos de mozos. Esta preparación debe recoller tanto o aspecto práctico de cada oficio como o coñecemento e adecuación ao sistema educativo xeral. Debemos por iso indicar a oportunidade de que a formación teórica e práctica correspondente aos contratos para a formación se leve a cabo a través das institucións formativas de que se dotou o sector.
4.2. De conformidade co establecido no punto 2º da disposición transitoria primeira do CXSC, a presente regulación substitúe integramente o establecido nesta materia nos convenios de ámbito inferior ou, sen prexuízo do estipulado nos puntos 4.9º e 4.10º do presente artigo.
4.3. O contrato para a formación terá como obxecto a adquisición da formación teórica e práctica necesaria para o adecuado desempeño dun oficio cualificado no sector da construción.
4.4. Sen prexuízo da posible adaptación a novas tecnoloxías e a resultas da clasificación profesional actualmente prevista no seu artigo 31º, poderán ser obxecto deste contrato para a formación os oficios incluídos nos niveis VIII e IX da disposición transitoria primera do CXSC.
4.5. O contrato para a formación poderase celebrar con traballadores que cumprisen os 16 anos e sexan menores de 21 anos que non teñan titulación requirida para formalizaren contrato en prácticas no oficio ou posto obxecto de formación ou aprobado algún
curso de formación profesional ocupacional homologado da mesma especialidade e cun número de horas teóricas equivalente ou superior ás previstas para a formación.
4.6. Igualmente poderá celebrarse o contrato para a formación, sen restrición ao límite superior de idade anteriormente sinalado, cos seguintes colectivos de traballadores desempregados:
-Minusválidos.
-Traballadores estranxeiros durante os dous primeiros anos de vixencia do seu permiso de traballo, salvo que acredite a formación e experiencia necesarias para o desempeño do posto de traballo.
-Aqueles que leven máis de tres anos sen actividade laboral.
-Os que se encontren en situación de exclusión social.
-Os que se incorporen como alumnos-traballadores aos programas de escolas-taller, casas de oficio e talleres de emprego.
4.7. O tipo de traballo que debe prestar o traballador en formación estará directamente relacionado coas tarefas propias do oficio ou posto cualificado, incluíndose os labores de limpeza e mantemento dos utensilios e ferramentas empregados no labor conxunto, coa diligencia correspondente á súa aptitude e coñecementos profesionais.
Non poderán ser contratados baixo esta modalidade por razón de idade, os menores de 18 anos para os oficios de vixilante, poceiro e estibador, nin para aquelas tarefas ou postos de traballo que expresamente fosen declarados como especialmente tóxicos, penosos, perigosos e insalubres, con independencia da prohibición legal de realizar horas extraordinarias e traballo nocturno en calquera actividade.
4.8. A duración do contrato non poderá ser inferior a seis meses nin exceder de tres anos para os contratos aos que se refire o punto 4.5 precedente, nin de dous para os colectivos a que se refire o punto 4.6, sen prexuízo do establecido no punto 4.12.
Cando se celebre por un prazo inferior ao máximo establecido no parágrafo anterior, poderá prorrogarse antes da súa terminación por acordo entre as partes, unha ou máis veces, por períodos non inferiores a seis meses, sen que o tempo acumulado, incluído o das prórrogas, poida exceder do referido prazo máximo. O aviso previo de finalización do contrato deberá axustarse aos prazos e forma que indica o artigo 28.1º do CXSC.
Expirada a duración máxima do contrato para a formación, o traballador non poderá ser contratado baixo esta modalidade pola mesma ou distinta empresa.
4.9. Para a impartición do ensino teórico, adoptarase como modalidade a de acumulación de horas nun día da semana ou ben o necesario para completar unha semana enteira de formación. No contrato debe
rase especificar o horario de ensino. O empresario, no contrato de traballo, está obrigado a designar a persoa que actuará como titor do traballador en formación, que deberá ser aquela que, polo seu oficio ou posto cualificado desenvolva a súa actividade auxiliada por este, podendo asumir as titorías o propio empresario, sempre que desenvolva a súa actividade profesional na mesma obra que o traballador en formación.
4.10. A retribución dos contratados para a formación será a seguinte:
Táboas salariais de contratados para a formación:
Excepto colectivos punto 4.6. deste artigo.
Primeiro ano: 60 por 100.
Segundo ano: 70 por 100.
Terceiro ano: 85 por 100.
Colectivos do punto 4.6. deste artigo.
Primeiro ano: 95 por 100.
Segundo ano: 100 por 100.
Porcentaxes referidas ao salario do nivel IX das táboas do presente convenio.
Esta retribución enténdese referida a unha xornada do 100 por cento de traballo efectivo.
4.11. O complemento extrasalarial regulado no artigo 66 do CXSC devengarase polos contratados en formación en igual contía que o sinalado no respectivo convenio colectivo provincial para o resto dos traballadores, durante os días que dure o contrato.
4.12. Toda situación de incapacidade temporal do contratado para a formación inferior a seis meses, comportará a ampliación da duración do contrato por igual tempo ao que o contrato estivese suspendido.
4.13. Se concluído o contrato, o contratado para a formación non continuase na empresa, esta entregaralle un certificado acreditativo do tempo traballado con referencia ao oficio obxecto da formación e do aproveitamento que, ao seu xuízo, obtivo na súa formación práctica.
Así mesmo, o traballador contratado para a formación terá dereito a unha indemnización por cesamento do 4,5 por cento, calculado sobre os conceptos salariais das táboas do convenio devengados durante a vixencia do contrato.
A Fundación Laboral da Construción a través dos seus centros propios ou colaboradores, dará a calificación a través das probas correspondentes, previamente homologadas, tanto do aproveitamento teórico como práctico e decidirá o seu pase á categoría de oficial.
Artigo 34º.-Traballos nocturnos.
O persoal que traballe entre as 22.00 horas e as 6.00 da mañá percibirá un complemento de traballo
nocturno equivalente ao 25 por cento do salario base da súa categoría.
Se o tempo traballado no período nocturno fose inferior a catro horas, aboarase o complemento sobre o tempo traballado efectivamente. Se as horas nocturnas exceden de catro, aboará o complemento correspondente a toda a xornada traballada.
Cando existan dúas quendas e en calquera delas se traballe soamente unha hora do período nocturno, non será aboada esta con complemento de nocturnidade.
Artigo 35º.-Traballo por tarefa, por obra feita ou por unidade de obra, con primas á produción ou con incentivo.
1. Caracterízanse estes sistemas por poñer en relación directa a retribución coa produción do traballo, con independencia, en principio, do tempo investido na súa realización e por ter como obxectivo a consecución dun rendemento superior ao normal.
2. O traballo ou tarefa consiste na realización, por xornada, dunha determinada cantidade de obra ou traballo.
Se o traballador termina a tarefa antes de concluír a xornada diaria, a empresa poderá ofrecerlle, e este aceptar ou non, entre continuar prestando os seus servizos ata a terminación da xornada ou que abandone o traballo, dando por concluída esta.
No primeiro caso, a empresa deberá aboar o tempo que medie entre a terminación da tarefa e a conclusión da xornada diaria como se se tratase de horas extraordinarias, pero sen que se computen estas para o efecto do límite fixado para elas no artigo 35.2º do Estatuto dos traballadores e sen que poida exixirse durante o devandito período un rendemento superior ao normal.
3. Nos traballos por obra feita ou por unidade de obra, e para efectos da súa retribución, só se atende á cantidade e calidade da obra ou traballo realizado, pagándose por pezas, medidas, trozos, conxuntos ou unidades determinadas, independentemente do tempo investido na súa realización, se ben pode estipularse un prazo para a súa terminación, en cuxo caso deberá terminarse dentro del, pero sen que poida exixirse, neste caso, un rendemento superior ao normal.
4. Nos traballos que se presten á súa aplicación, poderán establecerse primas á produtividade ou incentivos, de tal forma que aos maiores rendementos que se alcancen no traballo correspondan uns ingresos que garden respecto aos normais, polo menos, a mesma proporción que a dos devanditos rendementos en relación cos normais.
5. Se en calquera dos sistemas previstos neste artigo o traballador non alcanzase o rendemento previsto por causa non imputable á empresa nin ao traballador, este terá dereito, polo menos, ao salario fixado para a súa categoría profesional no convenio colectivo aplicable, máis un 25 por cento.
6. Previamente á súa implantación ou revisión colectivas destes sistemas, en canto supoñen casos subsumibles nos supostos de feito do artigo 64.1º 4 d) ou e) do Estatuto dos traballadores, deberá solicitarse, se é o caso, aos representantes legais dos traballadores o informe que ao devandito precepto se refire, e que deberán estes emitir no prazo improrrogable de 15 días, estando suxeita a devandita implantación ou revisión ao disposto no artigo 41 do Estatuto dos traballadores.
Os artigos 30º a 35º terán validez en tanto en canto a teña o CXSC.
Artigo 36º.-Período de proba.
1. Poderá concertarse, por escrito, un período de proba que, en ningún caso, poderá exceder de:
a) Técnicos titulados: seis meses.
b) Empregados:
Niveis III, IV e V: tres meses.
Niveis VI ao X: dous meses.
Resto de persoal: 15 días naturais.
c) Personal operario:
Encargados e capataces: un mes.
Resto de persoal: 15 días naturais.
2. Durante o período de proba, o traballador terá os dereitos e obrigas correspondente á súa categoría profesional e posto de traballo que desempeñe como se fose de cadro de persoal, excepto os derivados da resolución da relación laboral, que poderá producirse por instancia de calquera das partes no seu transcurso, sen necesidade de previo aviso e sen que ningunha das partes teña dereito a indemnización ningunha, debéndose comunicar a desistencia por escrito.
3. Transcorrido o período de proba sen que se producise a desistencia, o contrato producirá plenos efectos, computándose o tempo dos servizos prestados para efectos de permanencia na empresa.
4. Os titulares da cartilla profesional expedida pola Fundación Laboral da Construción, en contrato fixo de obra ou outra modalidade de contrato temporal, estarán exentos do período de proba para os traballos da súa categoría profesional, sempre que conste na cartilla provisional ter acreditado o seu cumprimiento en calquera empresa anterior.
Artigo 37º.-Integración social de minusválidos.
Para os efectos do previsto no artigo 38.1º da Lei 13/1982, do 7 de abril, de integración social de minusválidos e tendo en consideración que as actividades e traballos nas obras comportan riscos para a saúde e seguridade dos traballadores, o cómputo do dous por cento realizarase sobre o persoal adscrito a centros de traballo permanentes.
* Ordenación e prestación do traballo.
Artigo 38º.-Xornada de traballo.
Establécese unha xornada laboral para o ano 2004 de 40 horas semanais de traballo efectivo, o que supón un cómputo anual de traballo efectivo de 1.750 horas, segundo o calendario laboral publicado no BOP número 287, de data 16 de decembro de 2003.
Artigo 39º.-Horario de traballo.
O horario en xornada normal de actividade laboral para cada un dos centros de traballo indicados no artigo anterior será o seguinte:
Nas obras, almacéns, parques e talleres, así como nas súas oficinas, o horario distribuirase en oito horas de luns a venres, ambos os dous inclusive.
Salvo a excepción feita no parágrafo seguinte, o horario estará comprendido entre as 8.00 e as 19.00 horas, de luns a venres, salvo pacto escrito en contrario.
Durante os meses de novembro a febreiro, ambos inclusive, facúltase as empresas para iniciar a xornada diaria de traballo ás nove horas da mañá.
O horario das oficinas, así como o do persoal adscrito aos servizos de vixilancia, mantemento e sostemento de inmobles, e de mantemento de canteiras, graveiras e areeiras, e traballos a quenda, será determinado libremente polas empresas, axustándose ás necesidades do servizo que prestan.
A puntualidade é de necesaria observancia e exixiráselles a todos os traballadores afectados por este convenio.
Enténdese por puntualidade a presenza do persoal ás horas de comezo da xornada no seu posto de traballo e coa roupa de traballo posta, así como o non abandonar o posto de traballo antes das horas de terminación.
Artigo 40º.-Ascensos, procedemento.
Os ascensos suxeitaranse ao réxime seguinte:
1. O ascenso dos traballadores a tarefas ou postos de traballo que impliquen mando ou especial confianza será de libre designación e revogación pola empresa.
2. Para ascender, cando proceda, a unha categoría profesional superior, serán establecidos pola empresa sistemas de carácter obxectivo, tendo en conta a formación, méritos e permanencia do traballador na empresa, e poderán tomar como referencia, entre outras, as seguintes circunstancias:
a) Titulación adecuada.
b) Coñecemento do posto de traballo.
c) Historial profesional.
d) Ter desempeñado función de superior categoría profesional.
e) Superar satisfactoriamente as probas que se propoñan, as cales deberán ser as adecuadas ao posto de traballo que se vaian desempeñar.
Artigo 41º.-Aviso previo de cesamento.
Os avisos previos de cesamente, en todo caso, efectuaranse con 15 días de antelación. Así mesmo, os traballadores que desexen cesar na prestación dos seus servizos estarán obrigados a comunicalos cunha antelación de sete días. Para este fin, a empresa facilitaralle ao traballador un xustificante en que conste a petición da devandita baixa.
O incumprimento da obriga de avisar coa referida antelación dará dereito á empresa a descontar de liquidación do traballador unha contía equivalente ao importe do seu salario por cada día de atraso no aviso.
O incumprimiento desta obriga, imputable á empresa, levará aparellado o dereito do traballador a ser indemnizado co importe do seu salario diario por cada día de atraso no aviso previo.
Non obstante, o empresario poderá substituír o aviso previo por unha indemnización equivalente á cantidade correspondente aos días de aviso previo omitido, calculada segundo salario do convenio; todo iso sen prexuízo da notificación escrita do cesamento.
A citada indemnización deberase incluír no recibo de salarios coa liquidación correspondente ao cesamento.
Artigo 42º. Indemnización cesamento traballadores fixos de obra.
A indemnización correspondente ao cesamento dos traballadores fixos de obra, se procede, será de acordo co establecido no artigo 32º deste convenio.
Artigo 43º.-Liquidación.
1. O recibo de liquidación da relación laboral entre empresa e traballador, para que produza plenos efectos liberatorios, deberá ser conforme ao modelo que figura como anexo III deste convenio. A Confederación Nacional da Construción editarao e proveerá de exemplares a todas as organizacións patronais provinciais.
2. Toda comunicación de cesamento ou de aviso previo de cesamento deberá ir acompañada dunha proposta de liquidación no modelo citado. Cando se utilice como proposta non será preciso cubrir a parte que figura despois da data e lugar.
3. O recibo de liquidación, que será expedido pola organización patronal correspondente (APECCO), numerado, selado e datado, terá validez unicamente dentro dos quince días naturais seguintes á data en que foi expedido. A organización patronal que o expida estará obrigada a levar un rexistro que conteña os datos anteriormente expresados.
4. Unha vez asinado polo traballador, o recibo de liquidación producirá os efectos liberatorios que lle son propios.
5. Nos supostos de extinción de contrato por vontade do traballador non serán de aplicación os parágrafos 2 e 3 deste artigo.
6. O traballador poderá estar asistido por un representante dos traballadores ou, no seu defecto, por un representante sindical dos sindicatos asinantes do presente convenio no acto de sinatura do recibo de liquidación.
Artigo 44º.-Recuperación de horas non traballadas.
O 70 por cento das horas non traballadas por interrupción da actividade, debido a causas de forza maior, accidentes atmosféricos, inclemencias do tempo, falta de subministracións ou calquera outra causa non imputable á empresa, recuperaranse a razón dunha hora nos días laborables seguintes, logo de comunicación aos traballadores afectados e, se é o caso, aos seus representantes legais no centro de traballo.
No suposto de que a referida interrupción alcance un período de tempo superior a 24 horas efectivas de traballo, seguirase o disposto en materia de suspensión do contrato, por causa de forza maior, no convenio xeral do sector da construción.
Artigo 45º.-Condicións de aplicación.
As táboas de niveis de produtividade só se aplicarán nos centros de traballo que teñan comité de seguridade e saúde ou representantes dos traballadores, sempre que a lei determine a existencia de ambos os órganos.
As táboas de niveis normais de produtividade poderanse aplicar en todos os centros de traballo, sempre que no posto de traballo obxecto de medición se cumpran as medidas de seguridade establecidas na lexislación vixente.
Naquelas empresas ou centros de traballo onde a lei non estableza a posibilidade de elección de representantes de traballadores por non reunir o mínimo de cadro de persoal requirido, ou resolver as disposicións que puidesen xurdir sobre a aplicación das táboas de niveis normais de produtividade, será competente o Instituto de Mediación, Arbitraxe e Conciliación, ante cuxo organismo as partes en litixio se someten.
Artigo 46º.-Normas de aplicación.
Cuando se decida obter verificación do cumprimiento das táboas de niveis normais de produtividade a que se fai referencia ao presente convenio, a empresa deberá entregar ao traballador suxeito a tal verificación o parte de traballo segundo modelo incorporado como anexo ao presente convenio, no que figurará o nome do devandito traballador, a data, a especificación da unidade e, se é o caso, o número de traballadores implicados na execución dela, así como as súas categorías e un punto para observacións.
Con carácter xeral, salvo pacto individual en contrario e dentro da xornada laboral, o parte de traballo será cuberto polo mando correspondente e asinado polo traballador en caso de conformidade, facilitándoselle copia do devandito parte.
No caso de discrepancias respecto á aplicación de calquera das unidades contidas nas táboas de niveis normais de produtividade, de desconformidade por erro aritmético na medición ou falta das condicións obxectivas nas que deba realizarse, seguirase o seguinte procedemento.
1. O traballador, directa ou persoalmente, poderá formular alegacións ante o propio xefe receptor do parte, no mesmo momento en que se suscite a discrepancia ou inicio da xornada seguinte.
De non formularse a reclamación no citado prazo, entenderase que houbo conformidade tácita entre ambas as partes.
2. De se manter a discrepancia, o traballador poderá, acompañado dun representante dos traballadores, se estivese no centro de traballo, e xunto co mando correspondente, acudir ao mando superior; neste caso o parte poderá ser formado polo representante dos traballadores, podendo facer ambas as partes as alegacións e observacións que consideren oportunas.
O prazo máximo para facer ambas as reclamacións non poderá superar en ningún caso o termo de xornada laboral inmediatamente seguinte. De non se formular reclamación ningunha neste prazo, presumirase a conformidade do traballador co consignado no parte.
Artigo 47º.-Cómputo.
O cómputo da medición será semanal e referido a cada xornada de traballo.
Artigo 48º.-Publicación.
As empresas publicarán no taboleiro de anuncios de cada centro de traballo, cunha semana de antelación, a posta en práctica das táboas de produtividade.
Artigo 49º.-Revisión.
As unidades publicadas só poderán ser obxecto de revisión cando se produzan variacións das condicións ou métodos operativos con que se calculase, así como en función da súa plena adaptación ás peculiaridades desta provincia.
* Varios.
Artigo 50º.-Recoñecementos médicos.
Sen prexuízo de cantas obrigas e criterios se establecen en canto a vixilancia da saúde no artigo 22 da Lei 31/1995, do 8 de novembro, de prevención de riscos laborais, as partes acordan:
1. A empresa estará obrigada a realizar recoñecemento médico previo á admisión e recoñecementos periódicos a todos os traballadores ao seu servizo, polo menos, unha vez ao ano.
Os recoñecementos periódicos posteriores ao de admisión serán de libre aceptación polo traballador, se ben, por requirimento da empresa, deberá asinar a non-aceptación cando non se desexe someterse aos devanditos recoñecementos.
2. En todos os casos o recoñecemento médico será adecuado ao posto de traballo de que se trate.
3. A comisión paritaria sectorial de seguridade e saúde estudará no futuro a posibilidade e conveniencia de establecer os aspectos mínimos que deba comprender todo recoñecemento médico.
Tamén estudará a forma de evitar a repetición de recoñecementos médicos a un mesmo traballador nun mesmo ano, por cambio de empresa, unha vez que se implante a cartilla profesional.
4. Serán de cargo exclusivo da empresa os custos dos recoñecementos médicos e, nos periódicos, ademais, os gastos de desprazamento orixinados por eles.
Este artigo terá validez en tanto estea vixente no CXSC.
Artigo 51º.-Indemnizacións.
Establécense as seguintes indemnizacións para todos os traballadores afectados por este convenio:
a) En caso de morte derivada de enfermidade común ou accidente non laboral, o importe dunha mensualidade de todos os conceptos das táboas do convenio aplicable, vixente en cada momento.
b) En caso de morte, incapacidade permanente absoluta ou grande invalidez, derivadas de accidente de traballo ou enfermidade profesional
No ano 2004: 39.000 euros.
c) En caso de incapacidade permanente total derivada de accidente de traballo ou enfermidade profesional:
No ano 2004: 22.000 euros.
Para a cobertura das indemnizacións previstas nos puntos b) e c) as empresas subscribirán unha póliza individual ou colectiva que terán que exhibir o traballador que así o solicite.
Salvo designación expresa de beneficiarios polo asegurado, a indemnización faráselle efectiva ao traballador accidentado o, en caso de falecemento, aos heredeiros legais do traballador.
A materia regulada neste artigo, por ser das reservadas ao ámbito xeral estatal, non poderá ser obxecto de regulación en ámbito inferior, e será compensable e absorbible coas indemnizacións que por estes conceptos estivesen establecidas con anterioridade á entrada en vigor do convenio xeral do sector da construción de 1992, tivesen establecidas indemnizacións superiores para estes supostos, manteranas como condición máis beneficiosa, ata seren alcanzadas por este.
As indemnizacións previstas nos puntos b) e c) deste artigo serán consideradas á conta de calquera outra cantidade que puidese ser recoñecida como consecuencia de responsabilidades civís sempre que non deriven de condenas penais exixidas ou impostas ao empresario, debendo deducirse destas en todo caso, tendo en conta a natureza civil que teñen estas
e ambas as partes lles recoñecen. Tampouco as devanditas indemnizacións poderán servir como base para a imposición da recarga de prestacións por falta de medidas de seguridade e saúde no traballo.
Para os efectos de acreditar o dereito ás indemnizacións aquí pactadas considerarase como data do feito causante aquela na que se produce o accidente de traballo ou a causa determinante da enfermidade profesional.
As indemnizacións pactadas comezarán a obrigar aos 30 días da publicación do convenio xeral.
Artigo 52º.-Complemento de hospitalización.
No caso de accidente laboral ocorrido no centro de traballo e en horario de traballo, e que dea lugar a hospitalización, e mentres dure esta, a empresa aboará un complemento que, sumado ás prestacións regulamentarias por incapacidade laboral e transitoria, garanta o cento por cento do salario real e durante un período máximo de seis meses, salvo que finalice antes o contrato de traballo ou a obra.
* Representantes dos traballadores.
Artigo 53º.-Dereitos sindicais dos delegados sindicais e a súa actividade nos centros de traballo.
Recoñecerase un delegado sindical naqueles centros de traballo cuxo cadro de persoal exceda de 250 traballadores, e cando as sindicais ou centrais posúan nelas unha afiliación do 15 por cento daquela.
O delegado sindical deberá ser traballador en activo das respectivas empresas e preferentemente será membro do comité de empresa.
Artigo 54º.-Funcións dos delegados sindicais.
a) Representar e defender os intereses do sindicato a quen representa e dos afiliados del na empresa, así como servir de instrumento de comunicación entre a súa central sindical ou sindicato e a dirección das respectivas empresas.
b) Poderá asistir ás reunións do comité de empresa, comités de seguridade e hixiene no traballo e comités paritarios de interpretación, con voz e sen voto, e sempre que tales órganos admitan a súa presenza.
c) O delegado sindical terá acceso á mesma información e documentación que a empresa debe poñer á disposición do comité de empresa ou delegados de persoal, de acordo co regulado a través da lei, estando obrigado a gardar sixilo profesional nas materias nas que legalmente proceda.
d) O delegado sindical posuirá as mesmas garantías e dereitos recoñecidos pola lei e convenios colectivos aos comités de empresa e delegados de persoal.
e) Os delegados sindicais serán oídos pola empresa no tratamento daqueles problemas de carácter colectivo que afecten aos traballadores en xeral e aos afiliados ao sindicato ou central.
f) Serán, así mesmo, informados e oídos pola empresa con carácter previo:
1. Acerca dos despedimentos e sancións que afecten aos afiliados ao sindicato ou central.
2. En materia de reestruturación de cadro de persoal, regulacións de emprego, traslado de traballadores cando revista carácter colectivo, ou do centro de traballo en xeral, e sobre todo proxecto ou acción empresarial que poida afectar substancialmente os intereses dos traballadores.
3. A implantación ou revisión de sistemas de organización do traballo e calquera das súas posibles consecuencias.
g) O delegado sindical poderá recaudar as cotas aos seus afiliados, repartir propaganda sindical e manter reunións con eles, todo iso fóra das horas efectivas de traballo.
h) Naqueles centros de traballo nos que se implantase o nivel de produtividade que se sinala neste convenio, o delegado sindical estará facultado para vixiar a aplicación del.
i) Coa finalidade de facilitar a difusión daqueles avisos que lles puidesen interesar aos respectivos afiliados ao sindicato, e aos traballadores en xeral, a empresa porá á disposición do sindicato, cuxa representación teña o delegado, un taboleiro de anuncios que deberá establecerse dentro da empresa e en lugar visible, onde se garanta un adecuado acceso a el para todos os traballadores.
j) Respecto ao crédito de horas mensuais retribuídas que, se é o caso, corresponden ao delegado sindical para o exercicio das súas funcións de representación, poderán ser acumulativas, por períodos trimestrais, no ben entendido de que transcurrido o mesmo quedará cancelado automaticamente o saldo que puidese existir por horas.
k) Naqueles centros de traballo cun cadro de persoal superior a 1.000 traballadores, nos que materialmente sexa factible, a dirección da empresa facilitará a utilización dun local, co fin de que o delegado sindical exerza as funcións ou tarefas que como tal lle corresponden.
l) Os delegados sindicais cinxirán as súas tarefas á realización das funcións sindicais que lles son propias.
m) Por requirimento dos traballadores afiliados ás centrais sindicais que teñen representación a que se refire o artigo 1.º deste punto, as empresas descontarán na nómina mensual dos traballadores o importe de cota sindical correspondente. O traballador interesado na realización de tal operación remitirá á dirección da empresa un escrito no que expresará con claridade a orde de desconto, a central ou sindicato a que pertence, a contía da cota, así como o número da conta corrente da libreta da caixa de aforros á que debe ser transferida a correspondente cantidade. As empresas efectuarán as anteditas deducións salvo indicación do contrario, duran
te períodos dun ano. A dirección da empresa entregará copia da transferencia ou ingreso á representación sindical da empresa, se a houber.
n) Excedencia. Podrá solicitar a situación de excedencia aquel traballador en activo que tivese cargo sindical de relevancia provincial, a nivel de secretario do sindicato respectivo, e nacional en calquera das súas modalidades. Permanecerá en tal situación mentres se encontre no exercicio do devandito cargo, reincorporándose á súa empresa se o solicitase no termo dun mes ao finalizar o desempeño del. Nas empresas con cadro de persoal inferior a 50 traballadores, os afectados polo termo da súa excedencia, cubrirán a primeira vacante que do seu grupo profesional se produza no seu cadro de persoal de pertenza, salvo pacto individual en contrario.
ñ) Participación nas negociacións de convenio colectivos. Aos delegados sindicais ou cargos de relevancia nacional das centrais recoñecidas no contexto do presente Acordo Marco Interconfederal, implantadas nacionalmente, e que participen nas comisións negociadoras de convenios colectivos, mantendo a súa vinculación como traballadores en activo dalgunha empresa, seranlles concedidos permisos retribuídos por elas, co fin de facilitarlles o seu labor como negociadores e durante o transcurso da antedita negociación, sempre que a empresa estea afectada pola negociación en cuestión.
Artigo 55º.-Comités de empresa e delegados de persoal. Competencias.
Os comités de empresa, sen prexuízo dos dereitos e facultades conferidos legalmente, terán as seguintes competencias:
1. Recibir información, que lle será facilitada trimestralmente, polo menos sobre a evolución xeral do sector económico ao que pertence a empresa, sobre a situación da produción e vendas da entidade, sobre o seu programa de produción e evolución probable do emprego na empresa.
2. Coñecer o balance, a conta de resultados, a memoria e, no caso de que a empresa revista a forma de sociedade por accións ou participacións, dos demais documentos que lles dean a coñecer aos socios, e nas mesmas condicións que a estes.
3. Emitir informe con carácter previo á execución por parte do empresario das decisións adoptadas por este sobre as seguintes cuestións:
a) Reestruturación de cadro de persoal e cesamentos totais ou parciais, definitivos ou temporais, daquela.
b) Reducións de xornada, así como traslado total ou parcial das instalacións.
c) Plans de formación profesional da empresa.
d) Implantación ou revisión de sistema de organización e control de traballo.
e) Estudo de tempos, establecementos de sistemas de primas ou incentivos e valoración de postos de traballo.
4. Emitir informe cando a fusión, absorción ou modificación do status xurídico da empresa supoña calquera incidencia que afecte ao volume de emprego.
5. Coñecer os modelos de contrato de traballo escrito que se utilicen na empresa, así como dos documentos relativos á terminación da relación laboral.
6. Ser informado de todas as sancións impostas por faltas moi graves.
7. Coñecer, trimestralmente polo menos, as estatísticas sobre índice de absentismo e as súas causas, os accidentes de traballo e enfermidades profesionais e as súas consecuencias, os índices de sinistralidade, os estudos periódicos ou especiais do medio ambiente laboral e os mecanismos de prevención.
8. Exercer un labor de vixilancia no cumprimiento das normas vixentes en materia laboral, de seguridade social e emprego, así como o resto dos pactos, condicións e usos de empresa en vigor, formulando, se é o caso, as accións legais oportunas ante o empresario e os organismos ou tribunais competentes.
9. Participar, como se determine regulamentariamente, na xestión de obras sociais establecidas pola empresa en beneficio dos traballadores ou dos seus familiares.
10. Colaborar coa dirección da empresa para seguir o establecemento de cantas medidas procuren o mantemento e o incremento da produtividade, de acordo co pactado nos convenios colectivos.
11. Informar os seus representados en todos os temas e cuestións sinalados nos puntos precedentes, en canto directa ou indirectamente teñan ou poidan ter repercusión nas relacións laborais.
12. Os informes que deba emitir o comité a teor das competencias recoñecidas, deben elaborarse no prazo de 15 días.
Artigo 56º.-Sixilo profesional dos membros do comité de empresa.
Os membros do comité de empresa, e este no seu conxunto, observarán sixilo profesional en todo o referente aos puntos do artigo precedente, mesmo despois de deixar de pertencer ao comité de empresa, en especial en todas aquelas materias que a empresa cualifica de carácter reservado.
Artigo 57º.-Garantías dos membros do comité de empresa.
Os membros do comité de empresa e os delegados de persoal, como representantes legais dos traballadores, terán as seguintes garantías:
a) Apertura de expediente contraditorio no suposto de sancións por faltas graves ou moi graves, no que serán oídos, á parte do interesado, o comité de empresa ou restantes delegados de persoal.
b) Prioridade de permanencia na empresa ou centro de traballo respecto dos demais traballadores, nos supostos de suspensión ou extinción por causas tecnolóxicas ou económicas.
c) Non ser despedido nin sancionado durante o exercicio das súas funcións nin dentro do ano seguinte á expiración do seu mandato, salvo en caso de que este se produza por revogación ou demisión, sempre que o despedimento ou sanción se basee na acción do traballador no exercicio da súa representación. Así mesmo, non poderá ser discriminado na súa promoción económica ou profesional en razón, precisamente, do desempeño da súa representación.
d) Expresar, colexialmente, se se trata do comité, con liberdade as súas opinións nas materias concernentes á esfera da súa representación, podendo publicar ou distribuír, sen perturbar o normal desenvolvemento do traballo, as publicacións de interese laboral ou social, comunicándollo á empresa.
e) Dispor dun crédito de horas mensuais retribuídas a cada un dos membros do comité ou delegado de persoal en cada centro de traballo, para o exercicio das súas funcións de representación, quedando facultados para a acumulación de horas dos distintos membros do comité de empresa e, se é o caso, dos delegados de persoal, nun ou en varios dos seus compoñentes sen superar o máximo total, podendo quedar relevados de traballo sen prexuízo da súa remuneración.
f) O comité velará non só porque nos procesos de relación de persoal se cumpra a normativa vixente ou paccionada, senón tamén polos principios de non-discriminación, igualdade de sexo e fomento dunha política racional de emprego e ser informado do movemento de ingresos, cesamentos e ascensos.
Artigo 58º.-Prácticas antisindicais.
En canto aos supostos de prácticas, que, a xuízo dalgunha das partes, caiba cualificar de antisindicais, seguirase o disposto nas leis.
Artigo 59º.-Deberes do empresario.
En relación coa prestación do traballo, o empresario está obrigado a lles facilitar aos traballadores cantos medios sexan precisos para a adecuada realización do seu cometido, así como os medios de protección necesarios para efectos da súa seguridade e saúde no traballo, e velar polo uso efectivo deles, e, en xeral, a respectar os dereitos laborais dos traballadores establecidos no artigo 4 do Estatuto dos traballadores.
Disposicións adicionais.
Primera.-As táboas de retribucións que se incorporan como anexo I a este convenio formarán parte inseparable del e terán forza de obrigar en cada actividade.
Segunda.-A aplicación das melloras económicas do convenio terá repercusión nos prezos, mesmo entre as empresas afectadas por el e para os contratos
en curso. Esta repercusión será a correspondente ao incremento dos custos salariais que este convenio determine.
Terceira.-Os atrasos correspondentes do corrente ano poderán ser aboados a partir da sinatura deste convenio, se ben se fixa como data tope a dun mes despois da súa publicación no BOP ou Diario Oficial de Galicia.
Cuarta.-Formación continua. Para aqueles traballadores que asistan a accións formativas presenciais, correspondentes á convocatoria de fundación tripartita para a formación continua durante os anos de vixencia do presente convenio, xestionadas pola FLC, o 50 por cento das horas que precise esa acción será dentro da xornada laboral, ou deduciranse dela na devandita porcentaxe, sempre que se dean as seguintes condicións:
a) A empresa poderá denegar a asistencia dun traballador a unha acción formativa, mediante resolución motivada, por razóns técnicas, organizativas ou de produción. En caso de denegación, o traballador poderá recorrer ante a comisión territorial da FLC.
b) Os traballadores que poden asistir ás accións formativas recollidas neste artigo non superarán anualmente nin o 10 por cento das cadros de persoal, nin, naqueles centros de traballo con menos de 10 traballadores, poderá concorrer máis dun.
c) O 50 por cento das horas a cargo da empresa suporá un máximo anual de 20 horas por traballador, que se poderán distribuír nunha ou en varias accións formativas.
d) O traballador solicitante deberá ter superado o período de proba e ter, en todo caso, unha antigüidade mínima dun mes na empresa.
e) Durante as horas formativas o traballador terá dereito ao salario que lle correspondese como se estivese traballando en xornada ordinaria.
f) O traballador terá que acreditar ante a empresa a asistencia á correspondente acción formativa.
g) Os permisos individuais de formación, recollidos no III Acordo nacional de formación continua, rexeranse polo disposto nel.
Quinta.-As partes asinantes aproban a ratificación e vinculación ao acordo sectorial nacional da construción para 2004, que se xunta como anexo V ao presente convenio.
Sexta.-Faise constar expresamente que as modificacións introducidas neste convenio para a súa adaptación ao convenio xeral do sector da construción terán validez entrementres continúe en vigor o devandito convenio.
Sétima.-O persoal que cese durante o período de prórroga do convenio terá dereito a percibir, como atrasos, o tanto por cento que se determine a primeiros de ano entre a representación sindical e patronal, que terá como base o IPC previsto polo Goberno.
ANEXO I
Táboa de retribucións
Vixencia: do 1-1-2004 ao 31-12-2004
Niveis
Categorías
Salario
Complemento
(por día efectivo de traballo)
Gratificacións
Vacacións
Total anual
Valor
hora extra
Día
Mes
Asistencia
Distancia
e transporte
Xullo
Nadal
II
Titulado superior
46,92
1.407,72
6,11
5,98
1.899,66
1.899,66
1.899,66
24.109,68
16,11
III
Titulado medio, xefe admvo. 1ª, xefe secc. org. 1ª
37,39
1.121,82
6,11
4,86
1.538,83
1.538,83
1.538,83
19.611,25
13,13
IV
Xefe de persoal, axte. de obra, encargado xral. de fábrica, encargado xeral
35,75
1.072,46
6,11
4,68
1.476,52
1.476,52
1.476,52
18.837,80
12,65
V
Xefe admvo. de 2ª, delineante superior, encargado xeral de obra, xefes de sección de organización científica do traballo de 2ª, xefes de compras
32,57
977,15
6,11
4,28
1.356,25
1.356,25
1.356,25
17.331,78
11,72
VI
Ofic. admvo. de 1ª, delineante de 1ª, xefe ou encargado de taller, encargado de sección de laboratorio, escultor de pedra e mármore, práctico de topografía de 1ª, técnico de organización, encargado de obra
27,78
833,47
6,11
3,75
1.174,84
1.174,84
1.174,84
15.078,81
10,25
VII
Delineante de 2ª, técnico de organización de 2ª, práctico de topografía de 2ª, analista de 1ª, viaxante, especialista de oficio, capataz
24,68
740,32
6,11
3,72
1.070,15
1.070,15
1.070,15
13.630,13
9,39
VIII
Oficial admvo. 2ª, corredor de plaza, inspector de control, sinalización e servizos, analista de 2ª, oficial de 1ª de oficio
24,15
724,64
6,11
3,65
1.047,35
1.047,35
1.047,35
13.371,30
9,26
IX
Auxiliar admvo., axte. topográfico, aux. organiz., vendedor, conserxe, oficial 2ª de oficio
23,62
708,73
6,11
3,57
1.027,63
1.027,63
1.027,63
13.116,96
9,12
X
Auxiliar de laboratorio, vixilante, almaceneiro, enfermeiro, cobrador, garda xurado, especialista de 1ª, axudante de oficio
22,89
6,11
3,48
994,79
994,79
994,79
12.752,73
8,91
XI
Especialista de 2ª, peón especial
22,73
6,11
3,46
989,59
989,59
989,59
12.679,15
8,91
XII
Limpador, peón ordinario
22,28
6,11
3,39
971,57
971,57
971,57
12.459,01
8,61
XIII
Mozo dos recados e pinches de 16 a 18 anos
18,42
4,46
2,74
787,77
787,77
787,77
10.110,81
Nota:
As categorías que se indican, cunha antigüidade na empresa anterior ao 1-6-1992, rexeranse para efectos económicos polos seguintes niveis:
Nivel VII: oficial 2ª administrativo; nivel VII: aux. técnico e administrativo; nivel IX: listeiro.
Para as categorías cuxos devengos son mensuais, o salario multiplícase por 30 días e os complementos de asistencia, transporte e distancia por 22 días.
A retribución do traballador en prácticas durante o primeiro ano de vixencia será do 60% e para o segundo ano do 75% desta táboa.
ANEXO III
Modelo de recibo de liquidación da relación laboral
Número...
Recibo de liquidación
Don/Dona..., que traballou na empresa... desde... ata..., coa categoría de..., declaro que recibín desta a cantidade de... euros, en concepto de liquidación total pola miña baixa na empresa.
Quedando así indemnizado/a e liquidado/a por todos os conceptos que puidesen derivarse da relación laboral que unía as partes e que queda extinguida, manifestando expresamente que nada máis teño que reclamar, estando de acordo niso coa empresa.
En..., a... de... de...
O/A traballador/a,
O/A traballador/a (1)... usa do seu dereito a que estea presente na sinatura un representante legal seu na empresa ou, no seu defecto, un representante sindical dos sindicatos asinantes do presente convenio.
(1) SI ou NON.
Este documento ten unha validez de 15 días naturais, contados desde a data da súa expedición.
Expedido pola Asociación Provincial de Empresarios da Construción da Coruña (Apecco).
Data de expedición....
Selo e sinatura
Este recibo non terá validez sen o selo e sinatura da organización empresarial correspondente ou se se formaliza en fotocopia ou outro medio de reprodución.
ANEXO IV
Empresa...
Traballador/ra...
Categoría...
De conformidade co estipulado no artigo 28 do convenio xeral do sector da construción vixente, subscrito con data ... de... de 20..., de común acordo coa empresa, o/a traballador/a acepta prestar os seus servizos no centro de traballo... a partir do día... de... de 20...
Y para que así conste, ambas as partes asinan o presente acordo en... o... de... de 20..
O/A traballador/a A empresa
Publicada no BOE nº 71, do 23 de marzo de 2004
ANEXO V
Acta da reunión 1/2004 da comisión paritaria do Acordo sectorial nacional da construción 2003-2006
* En representación laboral MCA-UGT.
Saturnino Gil Serrano.
Francisco García Ortega.
FECOMA-CC.OO.
Antonio Garde Piñera.
* En representación empresarial
CNC.
Francisco Carmona Castejón.
Carlos López de las Heras.
Carlos Hernández Jiménez.
Francisco Ruano Tellaeche.
Francisco Santos Martín.
En Madrid, 30 de xaneiro de 2004, na sede da Confederación Nacional da Construción (CNC), reúnense os señores que se relacionan, membros da comisión paritaria do Acordo sectorial nacional da construción para os anos 2003-2006 (ASN-2003/2006).
A reunión ten por obxecto dar cumprimiento ao pactado no citado ASN, nos seus artigos 7º e 8º.5.
No transcurso da reunión, dado que, segundo se constata, a desviación producida na previsión de inflación feita polo Goberno para o ano 2003 foi, segundo o INE, do cero con seis por cento (0,6%), e que segundo o pactado no artigo 7.1º. do ASN 2003/2006, para o ano 2003, esa desviación ha de servir de base para fixar os incrementos das táboas salariais dos convenios do ano 2004, e sen efecto retroactivo ningún, por unanimidade de ambas as partes, acórdase que o secretario desta comisión paritaria lle remita á Dirección Xeral de Traballo, para efectos do seu rexistro e publicación no Boletín Oficial del Estado, o seguinte acordo, que ten causa, tamén, no pactado para os anos precedentes nos respectivos acordos sectoriais nacionais.
Único.-Segundo o pactado no artigo 7.1º do Acordo sectorial nacional da construción para os anos 2003 a 2006, o cero con seis por cento (0,6%) de exceso que se produciu entre o 2% previsto polo Goberno como IPC do ano 2003 e o dous con seis por cento (0,6%) dado polo INE como IPC real do devandito ano, deberase aplicar sobre as táboas salariais vixentes en 2002, e o resultado adicionarase ás táboas salariais en vigor durante o ano 2003, para efectos de que tal resultado sirva de base para aplicar o incremento pactado no devandito ASN (2% de previsión de inflación máis 0,80%) para as táboas salariais dos convenios que han de estar en vigor no ano 2004, sen efecto retroactivo ningún no ano 2003.
E non habendo máis asuntos de que tratar nesta reunión, logo de redacción e aprobación da presente acta, asínana esta todos os reunidos, no lugar e data ao principio citados.